LIETUVOS RESPUBLIKOS ŽEMĖS ŪKIO MINISTRAS

Į S A K Y M A S

DĖL GRŪDŲ SANDĖLIO VEIKLOS LICENCIJAVIMO TAISYKLIŲ PATVIRTINIMO

2002 m. rugsėjo 27 d. Nr. 381

Vilnius

Vadovaudamasis Lietuvos Respublikos licencijuotų sandėlių ir sandėliavimo dokumentų įstatymu (Žin., 2002, Nr. 74-3139) ir vykdydamas Lietuvos Respublikos Vyriausybės 2002 m. rugsėjo 25 d. nutarimą Nr. 1486 „Dėl įgaliojimų suteikimo įgyvendinant Lietuvos Respublikos licencijuotų sandėlių ir sandėliavimo dokumentų įstatymą“ (Žin., 2002, Nr. 94-4046),

tvirtinu Grūdų sandėlio veiklos licencijavimo taisykles (pridedama).

ŽEMĖS ŪKIO MINISTRAS	JERONIMAS KRAUJELIS

PATVIRTINTA

Lietuvos Respublikos žemės ūkio ministro

2002 m. rugsėjo 27 d. įsakymu Nr. 381

GRŪDŲ SANDĖLIO VEIKLOS LICENCIJAVIMO TAISYKLĖS

I. BENDROSIOS NUOSTATOS

1. Grūdų sandėlio veiklos licencijavimo taisyklės (toliau – taisyklės) parengtos vadovaujantis Lietuvos Respublikos licencijuotų sandėlių ir sandėliavimo dokumentų įstatymo (Žin., 2002, Nr. 74-3139) nuostatomis ir siekiant užtikrinti geresnį grūdų augintojų kreditavimą, panaudojant grūdus kaip užstatą.

2. Šios taisyklės reglamentuoja licencijų grūdų sandėlio veiklai išdavimą, jų galiojimo sustabdymą ir panaikinimą, nustato patikimumo kriterijus šalies įmonėms ar užsienio įmonių filialams (toliau – įmonės), ūkininkų ūkiams, pageidaujantiems vykdyti licencijuoto grūdų sandėlio veiklą.

3. Šiose taisyklėse vartojamos sąvokos turi tą pačią reikšmę kaip ir Lietuvos Respublikos licencijuotų sandėlių ir sandėliavimo dokumentų įstatyme.

4. Įmonės ar ūkininko ūkis, norintys gauti licenciją grūdų sandėlio veiklai, privalo būti įregistruoti Lietuvos Respublikos įstatymų nustatyta tvarka.

5. Licencijos išduodamos įmonėms, ūkininkų ūkiams, turintiems licencijuoto sandėlio techninio reglamento ir veterinarinius bei higieninius reikalavimus atitinkančias grūdų saugyklas.

6. Licencijuotas sandėlis turi atitikti visus Lietuvos Respublikos licencijuotų sandėlių ir sandėliavimo dokumentų įstatymo, poįstatyminių bei kitų teisės aktų nustatytus reikalavimus.

7. Licencijos turėtojas negali licencijos ar jos suteiktų teisių perduoti kitiems juridiniams ar fiziniams asmenims.

II. LICENCIJŲ IŠDAVIMO SĄLYGOS IR TVARKA

8. Lietuvos Respublikoje įregistruota įmonė, ūkininko ūkis, kurių veikla susijusi su grūdų saugojimu, apdorojimu ir didmenine prekyba, pageidaujantys verstis licencijuoto grūdų sandėlio veikla, turi turėti licenciją išduodančios institucijos – Valstybinės sėklų ir grūdų tarnybos prie Žemės ūkio ministerijos (toliau – Tarnyba) išduotą licenciją.

9. Įmonė ar ūkininko ūkis, norintys gauti licenciją, Tarnybai pateikia:

9.1. prašymą pagal Tarnybos parengtą formą;

9.2. įmonės, ūkininko ūkio registravimo Lietuvos Respublikos įmonių rejestre ar ūkininkų ūkių registre pažymėjimo kopiją;

9.3. įmonės įstatų (užsienio įmonės filialo nuostatų) kopiją, patvirtintą vadovo parašu ir įmonės antspaudu, jeigu ji antspaudą privalo turėti;

9.4. dokumentų, patvirtinančių daiktinę teisę į grūdų talpyklas bei jų įrengimus, kopijas;

9.5. Vyriausybės įgaliotų institucijų pažymas apie patalpų, įrengimų ir veiklos sąlygų atitikimą higieninių, priešgaisrinių, technologinių, darbo saugos ir saugumo technikos taisyklių reikalavimus;

9.6. grūdų priėmimo, apdorojimo, laikymo ir išsiuntimo technologinio proceso schemą ir duomenis apie laikomų grūdų kokybės ir saugos kontrolės organizavimą, patvirtintus įmonės vadovo;

9.7. dokumentus apie turto, kuriame sandėliuojami grūdai, apdraudimą nuo gaisro, sprogimo, trečiųjų asmenų neteisėtos veiklos ir gamtinių jėgų bei civilinės atsakomybės draudimą;

9.8. informaciją apie kokybės kontrolės darbuotojų kvalifikaciją;

9.9. paskutiniojo ataskaitinio laikotarpio pelno (nuostolio) ataskaitą ir balansą, kurie buvo pateikti teritorinei valstybinei mokesčių inspekcijai ir reikalingi įmonės mokumui nustatyti;

9.10. prekių sandėliavimo taisyklių projektą;

9.11. informaciją apie sandėlininko paskyrimą, nurodant sandėlininko duomenis ir paskyrimo datą;

9.12. mokamąjį pavedimą (sąskaitos išrašą) su banko žymomis arba kvitą apie sumokėtą valstybės rinkliavą (pateikiama priėmus sprendimą dėl licencijos išdavimo).

10. Tarnyba, gavusi nurodytus dokumentus, užregistruoja juos specialiame žurnale pagal pašto gavimo arba pareiškėjo dokumentų pateikimo datą.

11. Tarnyba sudaro licencijų išdavimo komisiją (toliau – komisija), kuri nagrinėja pateiktus dokumentus ir teikia išvadas dėl licencijų išdavimo Tarnybos vadovui.

12. Gavusi prašymą ir šių taisyklių 9 punkte nurodytus dokumentus, komisija nagrinėja jų tinkamumą bei teisingumą ir, jei pateikti ne visi reikalingi dokumentai ar jie neteisingai įforminti, ar dokumentuose nurodyti neteisingi duomenys, raštu apie tai praneša pareiškėjui ir nustato ne trumpesnį kaip 15 kalendorinių dienų terminą trūkumams pašalinti.

13. Tarnyba sprendimą dėl licencijos išdavimo priima ne vėliau kaip per 30 dienų nuo dokumentų, reikalingų licencijai išduoti, gavimo dienos. Jeigu pateikti ne visi dokumentai, terminas skaičiuojamas nuo visų dokumentų pateikimo dienos. Licenciją atsisakoma išduoti, jeigu įmonė, ūkininko ūkis neatitinka Licencijuotų sandėlių ir sandėliavimo dokumentų įstatymo nustatytų reikalavimų.

14. Įmonė, ūkininko ūkis, prieš atsiimdami licenciją, pateikia banko pažymą apie pradinio įnašo – stojamojo mokesčio į Licencijuotų sandėlių kompensavimo fondą sumokėjimą. Kol nėra sumokėtas šiame punkte nurodytas pradinis įnašas, licencija neišduodama.

15. Licencijos originalas turi būti saugomas įmonės, ūkininko ūkio buveinėje, kurios adresas nurodytas licencijoje. Grūdų saugykloje, visiems matomoje vietoje, turi būti iškabinta licencijos kopija.

16. Tarnyba, prieš išduodama licenciją:

16.1. tikrina vietoje, ar įmonė, ūkininko ūkis atitinka Licencijuotų sandėlių ir sandėliavimo dokumentų įstatymo ir kitų teisės aktų reikalavimus, bei pateiktuose dokumentuose nurodytų duomenų teisingumą;

16.2. nagrinėja ir tvirtina prekių sandėliavimo taisykles.

17. Licencijos išduodamos neterminuotam laikui.

18. Licencijos turėtojas privalo per 15 darbo dienų raštu informuoti Tarnybą:

18.1. apie leidimo statybai (rekonstrukcijai) ar kito leidimo, išduoto teisės aktų nustatyta tvarka, vykdyti struktūrinius pakeitimus grūdų saugyklose, gavimą;

18.2. apie bet kokį grūdų sandėliavimo technologijos pakeitimą ar naujos įdiegimą;

18.3. apie bet kokį duomenų, nurodytų dokumentuose, kurių pagrindu buvo išduota licencija, pasikeitimą.

19. Licencijuotas sandėlis privalo pakartotinai gauti licenciją:

19.1. keičiant priimamų saugoti grūdų rūšis;

19.2. pasikeitus grūdų saugyklų adresams, jų skaičiui bei sukūrus papildomus sandėliavimo pajėgumus;

19.3. pakeitus prekių sandėliavimo taisykles.

20. Norėdamas pakartotinai gauti licenciją, jos turėtojas Tarnybai pateikia:

20.1. prašymą pakartotinai gauti licenciją;

20.2. pakeistų ar papildytų prekių sandėliavimo taisyklių projektą;

20.3. įgaliotos valstybės institucijos išduoto leidimo grūdų saugyklai ir jos įrengimams eksploatuoti kopiją;

20.4. mokamąjį pavedimą (sąskaitos išrašą) su banko žymomis arba kvitą, patvirtinantį, kad nustatytojo dydžio valstybės rinkliava sumokėta (pateikiama priėmus sprendimą dėl pakartotinio licencijos išdavimo).

21. Tarnyba išduoda licenciją arba motyvuotai atsisako ją išduoti ne vėliau kaip per 30 dienų nuo dokumentų, reikalingų licencijai išduoti, gavimo dienos. Apie atsisakymą išduoti licenciją grūdų sandėlio veiklai pareiškėjui pranešama raštu, nurodant tokio sprendimo motyvus.

III. REIKALAVIMAI SANDĖLININKUI

22. Asmuo, einantis sandėlininko pareigas, turi:

22.1. turėti ne žemesnį kaip aukštesnįjį išsilavinimą;

22.2. būti susipažinęs su Lietuvos standartais grūdams bei teisės aktais, reglamentuojančiais grūdų supirkimą, laikymą, apdorojimą, grūdų apskaitą, atskaitomybę ir inventorizacijos tvarką;

22.3. būti sudaręs visiškos materialinės atsakomybės sutartį.

23. Apie sandėlininko atleidimą iš pareigų ir naujojo paskyrimą pranešama Tarnybai ne vėliau kaip per 15 kalendorinių dienų.

IV. PRAŠYMO LICENCIJAI GAUTI TURINYS

24. Prašyme licencijai gauti turi būti nurodoma:

24.1. pareiškėjo pavadinimas (vardas, pavardė), įmonės kodas (ūkininko ūkio identifikavimo kodas) ir buveinė (adresas);

24.2. pareiškėjo telefono, fakso numeriai, el. paštas;

24.3. grūdų saugyklos pavadinimas ir jos adresas;

24.4. saugyklos tipas ir pajėgumas (talpa tonomis);

24.5. numatomų sandėliuoti grūdų rūšių pavadinimas;

24.6. kartu su prašymu pateikiamų dokumentų sąrašas.

V. LICENCIJOS FORMOS REKVIZITAI

25. Tarnybos išduotoje licencijoje turi būti nurodoma:

25.1. įmonės, ūkininko ūkio, vykdančio licencijuoto grūdų sandėlio veiklą, pavadinimas, įmonės kodas (ūkininko ūkio identifikavimo kodas), buveinė (adresas);

25.2. grūdų saugyklos adresas;

25.3. sandėliavimo pajėgumai (talpa tonomis) ir sandėliuojamų grūdų rūšys;

25.4. licencijos numeris bei išdavimo data;

25.5. Tarnybos vadovo vardas, pavardė ir parašas tvirtinamas herbiniu antspaudu.

VI. LICENCIJŲ REGISTRAVIMAS

26. Tarnyba pildo licencijų registrą, kuris gali būti ir kompiuterinėse laikmenose. Jame registruojamos visos išduotos licencijos, taip pat tos, kurių galiojimas panaikintas, sustabdytas arba kurių galiojimo sustabdymas panaikintas. Licencijų registras privalo būti pildomas taip, kad nebūtų įmanoma nepastebimai perrašyti jame esančių įrašų, pakeisti lapų, papildyti naujais įrašais, pažeidžiančiais jų chronologinę tvarką.

27. Licencijų registre privalo būti šie įrašai:

27.1. įrašo eilės numeris;

27.2. įrašo data;

27.3. licencijos išdavimo data ir numeris;

27.4. pakartotinai išduotos licencijos data ir numeris;

27.5. licencijos turėtojas;

27.6. sandėliuojamų grūdų rūšių pavadinimas;

27.7. sandėliavimo pajėgumai (talpa tonomis);

27.8. licencijos galiojimo sustabdymo data;

27.9. licencijos galiojimo sustabdymo panaikinimo data;

27.10. licencijos galiojimo panaikinimo data;

27.11. asmens, atsakingo už licencijų registro pildymą, parašas.

28. Tarnyba, išdavusi licenciją, sustabdžiusi jos galiojimą, panaikinusi jos galiojimo sustabdymą, panaikinusi licencijos galiojimą, per 5 darbo dienas praneša apie tai Įmonių rejestro tvarkytojui, nurodydama įmonės, ūkininko ūkio pavadinimą, kodą, buveinę (adresą), telefono numerį, licencijos išdavimo datą ir numerį, o pradėjus veikti Juridinių asmenų registrui – šiam registrui jo nuostatų nustatyta tvarka.

VII. LICENCIJŲ GALIOJIMO SUSTABDYMAS IR PANAIKINIMAS

29. Jeigu Lietuvos Respublikos įstatymuose nenumatyta kitaip, licencijos galiojimas sustabdomas, kai nesilaikoma bent vieno šių reikalavimų:

29.1. nustatoma, kad licencijos turėtojas nesilaiko Lietuvos Respublikos licencijuotų sandėlių ir sandėliavimo dokumentų įstatymu jo veiklai nustatytų reikalavimų;

29.2. paaiškėja, kad licencijai gauti pateiktuose dokumentuose buvo nurodyti klaidinantys duomenys;

29.3. yra pažeidžiami grūdų saugojimo sanitariniai, higieniniai ar priešgaisriniai reikalavimai;

29.4. sandėlis nemoka ar ne laiku moka įmokas į Kompensavimo fondą.

30. Nustatyti sandėlio veiklos trūkumai, dėl kurių buvo sustabdytas licencijos galiojimas, turi būti pašalinti ne vėliau kaip per 3 mėnesius nuo licencijos galiojimo sustabdymo. Konkretų laiką nustato Tarnyba.

31. Per nustatytąjį laiką pašalinus nurodytus pažeidimus, licencijos galiojimo sustabdymas panaikinamas Tarnybos vadovo įsakymu.

32. Jeigu Lietuvos Respublikos įstatymuose nenumatyta kitaip, Tarnyba panaikina licencijos galiojimą, kai:

32.1. įmonė, ūkininko ūkis likviduojami, reorganizuojami, jiems iškelta bankroto byla arba taikoma neteisminė bankroto procedūra;

32.2. licencijos turėtojas pateikia Tarnybai prašymą panaikinti licencijos galiojimą;

32.3. įmonė, ūkininko ūkis, kurių licencijos galiojimas buvo sustabdytas, per nustatytą laiką nepašalina nurodytų veiklos sąlygų pažeidimų;

32.4. įmonė, ūkininko ūkis padaro Lietuvos Respublikos mokesčių administravimo įstatymo 49 straipsnyje nustatytus piktybiškus mokesčių įstatymų pažeidimus ir už tai pagal Lietuvos Respublikos mokesčių administravimo įstatymo 50 straipsnį įmonei buvo pritaikyta atitinkama sankcija;

32.5. per vienerius metus nuo licencijos išdavimo dienos licencijos turėtojas nepradėjo veikti;

32.6. taisyklėse nustatyta tvarka pakartotinai išduodama licencija.

33. Licencijos grūdų sandėlio veiklai galiojimas panaikinamas Tarnybos vadovo įsakymu.

34. Apie priimtą sprendimą sustabdyti licencijos galiojimą ar panaikinti licencijos galiojimą Tarnyba per 10 darbo dienų nuo sprendimo priėmimo raštu praneša licencijos turėtojui ir nurodo galiojimo sustabdymo ar panaikinimo priežastis.

VIII. LICENCIJŲ SĄLYGŲ LAIKYMOSI PRIEŽIŪROS TVARKA

35. Tarnyba ne rečiau kaip kartą per metus, taip pat gavusi pranešimą arba skundą, privalo patikrinti, kaip licencijos turėtojas laikosi Licencijuotų sandėlių ir sandėliavimo dokumentų įstatyme ir kituose teisės aktuose nustatytų reikalavimų.

36. Licencijos turėtojas pateikia informaciją, susijusią su licencijuojama veikla ar licencijos išdavimą lemiančiomis sąlygomis, ir sudaro sąlygas nekliudomai vykdyti kontrolę.

37. Tikrinimo rezultatai licencijos turėtojui pateikiami raštu per 20 darbo dienų, reikalaujant iš jo rašytinio paaiškinimo.

38. Tarnyba, atsižvelgdama į pažeidimų pobūdį, turi teisę nurodyti:

38.1. siūlyti paskirti naują sandėlininką;

38.2. pašalinti pažeidimus ne vėliau kaip per 3 mėnesių laikotarpį ir tam laikotarpiui sustabdyti licencijos galiojimą.

39. Licencijos galiojimo sustabdymo laikotarpiu sandėlis neturi teisės sudaryti naujų grūdų sandėliavimo sutarčių, tačiau visi anksčiau priimti įsipareigojimai turi būti tęsiami.

40. Tarnyba tikrina, ar licencijos turėtojas vykdo nurodymus ir pašalino nustatytus pažeidimus.

41. Licencijos turėtojui, nesilaikančiam šių taisyklių 38 punkte nustatytų nurodymų, licencijos galiojimas gali būti panaikintas.

IX. BAIGIAMOSIOS NUOSTATOS

42. Tarnybos vadovo įsakymai dėl licencijos grūdų sandėlio veiklai išdavimo ir pakartotinio išdavimo, licencijos galiojimo sustabdymo, licencijos galiojimo panaikinimo bei licencijos galiojimo sustabdymo panaikinimo skelbiami „Valstybės žinių“ priede „Informaciniai pranešimai“.

43. Sprendimas panaikinti licencijos galiojimą gali būti ginčijamas įstatymų nustatyta tvarka.

______________